Pogled na Hipodrom iz vazduha
Hipodrom '81 je veliki dvodnevni muzički festival koji se održao na Hipodromu Beograd
**Hipodrom Beograd** ili **Hipodrom kod Careve Ćuprije** je hipodrom za konjske trke i najstariji sportski objekat u Beogradu u Srbiji. Izgrađen je 15. novembra 1920. godine na državnom zemljištu pod besplatnim zakupom na 75 godina, ukazom jugoslovenskog Kralja Aleksandra I Karađorđevića Dunavskom kolu jahača „Knez Mihajlo". Na hipodromu je 1921. godine održan prvi galopski derbi i prva trka grada Beograda, koje od tada postaju tradicionalne. U septembru 1930. godine održane su prve kasačke trke revijalnog karaktera.

Uredbom Ministarskog saveta Kraljevine Jugoslavije od 3. septembra 1934. godine isto zemljište je izdato Dunavskom kolu jahača pod zakup na period od 75 godina uz nadoknadu od 1 dinara godišnje, a upravljanje hipodromom oduzeto im je 1949. godine, nakon nacionalizacije. Trkalište potom dobija naziv "Hipodrom Beograd". U više navrata preduzeće je menjalo pravni status i delatnost, da bi konačno 29. 2. 2008. godine Odlukom Skupštine grada Beograda promenilo oblik organizovanja u JP "Hipodrom Beograd".

Pre ovog hipodroma, zabeleženo je da su se prve galopske trke u Srbiji dogodile 14. aprila 1863. pod organizacijom Kneza Mihajla Obrenovića i Srpske vlade. Trkalište je bilo uređeno na mestu iza groblja pored Carigradskog druma, gde su tada priređivani vašari. Dunavsko kolo jahača „Knez Mihajlo" je osnovano 1890. godine kada se počelo aktivnije razvijati sportsko konjarstvo. Vladislav Ribnikar, osnivač i direktor dnevnog lista *Politika* je od 1905. godine bio pripadnikom i upravnikom Dunavskog kola, te se zalagao za izgradnju stalnog beogradskog hipodroma.

Kompanija koja stoji iza hipodroma bavi se organizovanjem takmičarskih sezona, različitih akcija na popularizaciji konjarstva i konjičkog sporta, održavanjem zelenih i parkovskih površina, saradnjom na rekreaciji i školama jahanja za osobe sa invaliditetom, donošenjem novih sadržaja na hipodromu i slično. Kroz održavanje Mediteran kupa razvija i značajne međunarodne odnose.

Hipodrom Beograd raspolaže sa četiri staze. Najduža staza od 1500 metara je peskovita i sadrži tri ugla (nije elipsasta kao što je standard) koja od džokeja traži veliku veštinu, te je široka 20 metara. Druga, radna galopska staza je takođe peskovita i prati glavnu galopsku stazu, ali je od nje znatno uža, s 5 metara širine. Kasačka staza je standardna elipsa dužine 1000 i širine 30 metara, nasuta belom kamenom rizlom. Hipodrom poseduje Kraljevu ložu za VIP posetioce, 2260 mesta za sedenje na glavnoj tribini, te dve pomoćne tribine postavljene kao nadoknadu nakon incidentnog požara na glavnom tribini.

Na beogradskom hipodromu se 2005. godine održala oproštajna turneja Bijelog dugmeta, koja je sa preko 220 hiljada ljudi postala najposećenijim koncertom sa ulaznicama na svetu.

Izvori
------

1. ↑  „O nama". Hipodrom Beograd. Pristupljeno 6. jula 2022.
2. ↑  „Istorijat". Hipodrom Beograd. Pristupljeno 6. jula 2022.
3. ↑  „Treći "Mediteran kup" u nedelju na Hipodromu". Blic.rs. 11. juna 2011. Pristupljeno 6. jula 2022.
4. ↑  „Hipodrom danas". Hipodrom Beograd. Pristupljeno 6. jula 2022.
5. ↑  „KONCERT BIJELOG DUGMETA 2005. NA HIPODROMU : Ozvučenje bilo loše, moraju da vrate pare za karte". Novosti.rs. 27. decembra 2017. Pristupljeno 6. jula 2022.

Vanjske veze
------------

* Čekaju direktora koji će da balira seno, čisti sneg i smanji dugove („Politika", 29. septembar 2018)
* Ostavka direktora posle pet dana („Politika", 12. oktobar 2018)

| * p
* r
* u
Sportski objekti u Beogradu |
| --- |
| Sportski centri | 
Gradski centar za fizičku kulturu - Stari DIF • SRC Tašmajdan  • SRC Pionirski grad • SC Milan Gale Muškatirović  • CFK Vračar • SC Banjica • SC Voždovac • CKS Šumice • SC Olimp • KSC Pinki Zemun • SRC Košutnjak • SRC 11. april • SC Kovilovo • SRC Kolubara • SRC Obrenovac • SRC Mladenovac
 |
| Sportske dvorane | 
Beogradska arena • Hala Pionir • Hala sportova Novi Beograd • Dvorana Železnik
 |
| Stadioni | 
Stadion Tašmajdan • Stadion Crvena zvezda • Stadion Partizana • Omladinski stadion • Stadion Kralj Petar Prvi • Stadion FK Obilić • Gradski stadion u Zemunu • Vizelj park • Stadion Bežanije • Stadion Čukaričkog • Stadion FK Kolubara • Stadion Selters • Stadion Bojan Majić • Stadion Železnik • Stadion Hajduk Lion • Stadion Careva ćuprija • Stadion FK Balkan • Stadion FK Sopot • Stadion FK Radnički Novi Beograd • Stadion FK Radnički Obrenovac • Stadion FK Beograd • Stadion FK Sinđelić • Stadion FK Dorćol • Stadion FK Grafičar • Stadion Đorđe Zarić • Stadion FK Srem Jakovo
 |
| Bazeni | 
Tašmajdan • Banjica • Milan Gale Muškatirović • 11. april • Košutnjak • Olimp • Vračar • Pinki Zemun • Stari DIF • Kolubara • Obrenovac
 |
| Ledene dvorane | 
Ledena dvorana Pionir • Ledena dvorana Pingvin
 |
| Ostalo | 
Hipodrom Beograd • Golf klub Beograd
 |